የኢንዱስትሪ ሽግግሩን እውን ለማድረግ በጉባኤው የሚተላለፉ ውሳኔዎች ወሳኝ ሚና አላቸው- የኦህዴድ ሊቀመንበር
 ከግብርና መር ወደ ኢንዱስትሪ የሚደረገውን ሽግግር እውን ለማድረግ በድርጅቱ ስምንተኛ ጉባኤ የሚተላለፉ ውሳኔዎች ወሳኝ ሚና እንዳላቸው የኦህዴድ ሊቀመንበር አቶ ሙክታር ከድር አስታወቁ።በአዳማ ከተማ ሦስተኛ ቀኑን የያዘው የኦሮሞ ህዝብ ዴሞክራሲያዊ ድርጅት / ኦህዴድ / ስምንተኛ ጉባኤ በተለያዩ ርዕሰ ጉዳዮች ላይ መምከሩን ቀጥሏል።በሁለተኛው የዕድገትና ትራንስፎርሜሽን ዕቅድ የትግበራ ዓመታት ድህነት ተኮር የሆኑ ዘርፎችን በቀጥተኛ የውጪ ኢንቨስትመንት በማጀብ በክልሉ  የ11 ነጥብ 2 በመቶ እድገት ለማስመዝገብ እንደሚሰራ ሊቀመንበሩ ገልፀዋል፡፡በእቅዱ የትግበራ ዓመታት ኢንዱስትሪ 18 በመቶ፣ ማኑፋክቸሪንግ 22 በመቶ፣ አገልግሎት 40 በመቶ፣ የህብረተሰቡን ቁጠባ 36 በመቶ ለማሳደግ የሚያስችሉ የማስፈፀሚያ ስልቶች በጉባኤው የሚቀመጡ ሲሆን የኢኮኖሚውን መዋቅራዊ ሽግግር ለማፋጠን የሚያስችሉ ውሳኔዎች እንደሚተላለፉም አቶ ሙክታር ተናግረዋል፡፡የድርጅቱን ህልውና የሚፈታተኑ ትምክህትና ጠባብነት፣ ኪራይ ሰብሳቢነት፣ የተንዛዙ አሰራሮችና ፍትሃዊነት የጎደላቸው የአመራር ሰጪነት ሂደቶች በጉባኤው የሚታዩ ጉዳዮች መሆናቸውንም  ገልጠዋል።እንደ አቶ ሙክታር ገለፃ ሰብአዊና ዴሞክራሲያዊ መብቶች ያለገደብ የሚከበርባት አገር እውን ለማድረግ የህዝቡ መልካም አስተዳደር ቅድሚያ የሚሰጠው ጉዳይ ነው፡፡በድርጅቱ መሪነት የተጀመሩትን የሰላም፣ የልማትና የዴሞክራሲ ስኬቶችን ወደአዲስ ምዕራፍ ለማሸጋገርም በስምንተኛው ድርጅታዊ ጉባኤ የሚቀመጡ ግቦች የላቀ ቦታ አላቸው ብለዋል፡፡ቀደም ሲል ድርጅቱ ባካሔዳቸው ሰባት ጉባኤዎች የአርሶና አርብቶ አደሩን፣ የሴቶችና ወጣቶች እንዲሁም የከተማ ነዋሪዎች የኑሮ ደረጃ የቀየረ አስደናቂ ድሎች መመዝገቡን ገልፀዋል፡፡ስምንተኛው ድርጅታዊ ጉባኤም በክልሉ ማህበራዊ፣ ኢኮኖሚያዊና ፖለቲካዊ መስኮች መሰረታዊ ለውጦች ለማምጣት የሚያስችሉ የትኩረት አቅጣጫዎችን ለመከለስ የሚረዱ አዳዲስ ሃሳቦችና ግብአቶች የሚሰበሰቡበት መሆኑን ተናግረዋል፡፡በአዳማ ከተማ 3ኛ ቀኑን የያዘው የኦሮሞ ህዝብ ዴሞክራሲያዊ ድርጅት / ኦህዴድ / 8ኛ ጉባኤ በተለያዩ ርዕሰ ጉዳዮች ላይ መምከሩን ቀጥሏል።(ኤፍቢሲ)